भारत के लिए अलग-अलग कप्तान आदर्श नहीं : रोड्स  
रोड्स का मानना है कि इंग्लैंड और दक्षिण अफ्रीका के की तरह प्रत्येक प्रारूप में लिए अलग-अलग कप्तान रखना भारत के लिए आदर्श स्थिति नहीं होगी।
दक्षिण अफ्रीका के पूर्व क्रिकेटर जोंटी रोड्स का मानना है कि इंग्लैंड और दक्षिण अफ्रीका के की तरह प्रत्येक प्रारूप में लिए अलग-अलग कप्तान रखना भारत के लिए आदर्श स्थिति नहीं होगी। रोड्स ने कहा, आप केवल इसलिए किसी को कप्तान नहीं बना सकते क्योंकि कोई वह पद नहीं निभा पा रहा है। एक कप्तान के लिये जरूरी है कि उसमें नेतृत्व कौशल हो। यदि (भारतीय कप्तान महेंद्र सिंह) धोनी विश्राम चाहते हैं तो भारत निश्चित तौर पर किसी अन्य को नियुक्त कर सकता है।   उन्होंने कहा, भारत के पास विराट कोहली और गौतम गंभीर जैसे क्रिकेटर हैं। गंभीर कोलकाता नाइटराइडर्स की तरफ से अच्छी भूमिका निभा रहा है और धोनी की जगह ले सकता है। बैकवर्ड प्वाइंट पर अपने बेहतरीन क्षेत्ररक्षण के लिए मशहूर रोड्स ने साफ किया कि उनके देश और इंग्लैंड को मजबूर होकर भिन्न प्रारूपों के लिए अलग-अलग कप्तान नियुक्त करने पड़े। उन्होंने कहा, ग्रीम स्मिथ ने सीमित ओवरों की कप्तानी छोड़ दी थी। एबी डिवलियर्स की उंगली टूट गई इसलिए हाशिम अमला को कप्तान बनाया गया। स्मिथ को अब भी लगता है कि वह टेस्ट कप्तानी में उचित भूमिका निभा सकता है। संभवत: डिविलियर्स टेस्ट में अगला कप्तान हो सकता है। रोड्स ने कहा, इंग्लैंड के पास तीन भिन्न प्रारूप के लिये तीन कप्तान हैं। आजकल जितनी क्रिकेट खेली जा रही उसमें भिन्न प्रारूप के लिये अलग तरह का कौशल चाहिए होता है।